เหตุโจมตีในธากา เดือนกรกฎาคม พ.ศ. 2559

เมื่อวันที่ 1 กรกฎาคม 2016 เกิดเหตุก่อการร้ายโจมตีพลเรือนในกรุงธากา ประเทศบังกลาเทศ ที่เวลา 21:20 น. เวลามาตรฐานบังกลาเทศ (UTC+06:00) เมื่อสมาชิกรัฐอิสลามห้าคนยิงและจับตัวประกันภายในภัตตาคารโฮลี่ อาร์ทิสัน เบเกอรี ในย่านสถานทูตของแขวงคุลศาน ผู้ก่อเหตุเข้าไปในร้านอาหารโดยมีอาวุธได้แก่ระเบิดอย่างหยาบ, มีดพร้า, ปืนพก ก่อนจะจับพลเรือนในร้านเป็นตัวประกัน ในจำนวนนี้มีหลายคนเป็นชาวต่างขาติ ในระหว่างความพยายามของตำรวจนครบาลธากาที่จะกู้สถานการณ์ มีตำรวจสองนายถูกยิงเสียชีวิตโดยผู้ก่อการร้าย สื่อท้องถิ่นเรียกเหตุการณ์นี้ในชื่อ **เหตุโจมตี 7/16**

หลังตำรวจไม่สามารถทลายเข้าไปภายในร้านเพื่อช่วยเหลือตัวประกันได้ รัฐบาลได้มีคำสั่งให้กองพันเคลื่อนที่เร็ว และ องครักษ์พรมแดน เข้ามามีส่วนในปฏิบัติการ และตั้งล้อมโดยรอบ กระทั่งเวลาประมาณ 03:00 ของวันที่ 2 กรกฎาคม กองทัพบังกลาเทศจึงตัดสินใจปฏิบัติการโจมตีต้านในชื่อปฏิบัติการสายฟ้าฟาด (*Operation Thunderbolt*) นำโดยกองพันพลร่มคอมมานโดที่ 1 ภายใต้ มูจีบูร์ ระห์มาน เริ่มปฏิบัติการในเวลา 07:40 น. ผู้ก่อการร้ายทั้งหมดเป็นชาวบังกลาเทศ เหตัการณ์นี้สิ้นสุดลงในปฏิบัติการร่วม โดยมีผู้เสียชีวิต 29 ราย ในจำนวนนี้มีพลเรือนที่ถูกจับเป็นตัวประกันได้แก่พนักงานร้านชาวบังกลาเทศ 2 คน, ลูกค้าของร้าย 20 คน ประกอบด้วยชาวต่างชาติ 17 คน และชาวบังกลาเทศ 3 คน, ตำรวจสองนาย และผู้ก่อการร้าย 4 คน 

บีบีซีบรรยายเหตุการณ์นี้ว่าเป็น "เหตุโจมตีอิสลามที่เลวร้ายที่สุดในประวัติศาสตร์บังกลาเทศ" 

## ผู้เสียชีวิต

ยอดผู้เสยีชีวิตประกอบด้วยพลเรือน 22 ราย, ตำรวจ 2 นาย และผู้ก่อการร้าย 5 ราย มีผู้ได้รับบาดเจ็บ 50 คน ส่วนใหญ่เป็นตำรวจ ตำรวจสองนายที่เสียชีวิตได้แก่ ราบิอุล อิสลาม (Rabiul Islam) ผู้ช่วยผู้บัญชาการแขนงสืบสวนของตำรวจนครบาลธากา และ ซาลาฮุดดีน อะห์เมด (Salahuddin Ahmed) เจ้าหน้าที่ในบังคับบัญชาประจำสถานีนำรวจบานานี (Banani) ที่อยู่ใกล้ที่เกิดเหตุ 

ในจำนวนผู้เสียชีวิตมี 2 รายเป็นพนักงานของร้าน ทั้งคู่เป็นชาวบังกลาเทศ คนหนึ่งเป็นคนครัวและถูกยิงเสียชีวิตในที่เกิดเหตุ อีกคนเสียชีวิตที่โรงพยาบาลวิทยาลัยแพทยศาสตร์ธากาในวันที่ 8 กรกฎาคม 2016

ในจำนวนผู้เสียชีวิตมีชาวต่างชาติ 17 คน ทั้งหมดเป็นพลเรือนที่มาใช้บริการร้านเมื่อตอนเกิดเหจุ จำนวนมากที่สุดเป็นพลเมืองของประเทศอิตาลี 9 คน ข้อมูลจากกองทัพบังกลาเทศในภายหลังระบุว่าทั้งหมดถูกฆาตกรรมด้วยอาวุธแหลมอย่างทารุณ และผู้ก่อการร้ายได้ให้ข้อแลกเปลี่ยนคือ หากผู้ใดสามารถทวนถ้อยคัมจากอัลกุรอานได้ จะไม่ถูกฆ่า ในลักษณะของการฆาตกรรมมุ่งเป้าคนนอกศาสนาอิสลาม ผู้เสียชีวิต 7 คนเป็นพลเมืองของประเทศญี่ปุ่น ได้แก่ชายห้าคนและหญิงสองคน หนึ่งในนี้กำลังตั้งครรภ์ ทั้งหมดเป็นเจ้าหน้าที่จากองค์การความร่วมมือนานาชาติของญี่ปุ่น (JICA) ที่ถูกส่งตัวมาเพื่อทำงานช่วยเหลือรัฐบาลบังกลาเทศ ผู้เสียชีวิต 1 คนเป็นพลเมืองประเทศอินเดีย ซึ่งเป็นนักศึกษาหญิงวัย 19 ปี จากมหาวิทยาลัยแคลิฟอร์เนีย เบิร์กลีย์

## ผลสืบเนื่อง
สองปีหลังเกิดเหตุ ได้มีการเปิดอนุสรณ์ "ทีปต ศปถะ" (*Deepto Shopoth*) โดย มรินัล เหก เพื่อระลึกถึงตำรวจสองนายที่เสียชีวิต
ในวันที่ 29 สิงหาคม 2024 หลังเศข หาสินา ลาออกจากตำแหน่ง อนุสรณ์ถูกทุบทำลายและแทนที่ด้วยป้ายแสดงองค์กรก่อการร้าย Hizb ut-Tahrir Bangladesh

ร้านอาหารที่เกิดเหตุ โฮลี่ อาร์ติสัน เบอเกอรี ยังคงเปิดให้บริการจนปัจจุบัน โดยเจ้าของได้ย้ายศูนย์กลางธุรกิจและแป้งหัวเชื้อ (starter dough) มายังกรุงเทพมหานคร ประเทศไทย โดยที่เขาเปิดร้านสาขาแรกในกรุงเทพมหานครได้เพียงสามสัปดาห์ก่อนเกิดเหตุ ร้านในธากาต่อมาเปิดใหม่ในชื่อ โอโรเบเกอรี (Oro Bakery) เนื่องจากถูกรัฐบาลไม่อนุญาตให้จดทะเบียนการค้าในชื่อเดิม เจ้าของร้าน นาซีรุล อาลัม โปรัก (Nasirul Alam Porag) และครอบครัว ได้ย้ายมาอาศัยในกรุงเทพมหานครนับจากนั้น ณ เดือนมีนาคม 2569 ร้านอาหารดังกล่าวมีหน้าร้านสี่แห่งในกรุงเทพมหานคร และหนึ่งแห่งในจังหวัดภูเก็ต

## อ้างอิง

หมวดหมู่:พ.ศ. 2559
หมวดหมู่:การก่อการร้ายในประเทศบังกลาเทศ
หมวดหมู่:รัฐอิสลาม
หมวดหมู่:ธากา